Рәсәй менән бер үк ваҡытта тиерлек , 12 көнгә генә айырма менән , 1993 йылдың 24 декабрендә республика Юғары Советы Башҡортостанды Рәсәй Федерацияһы менән үҙ мөнәсәбәттәрен ике яҡлы килешеүҙәр нигеҙендә төҙөүсе суверенлы демократик дәүләт итеп иғлан иткән яңы Конституция ҡабул итә . 1994 йылдың 3 авгусында Рәсәй Федерацияһы менән Башҡортостан Республикаһы араһында вәкәләттәрҙе сикләү тураһында Договорға ҡул ҡуйыу республика Конституцияһының законлылығын раҫлай һәм Башҡортостан менән Рәсәйҙең үҙ-ара аныҡ эш итеү механизмын билдәләй .